《外舅卫尉持节于此作尽心堂时与亲戚会饮今三》
宋代·晁公溯

卫尉筑此堂，栋宇真杰立。
几容五百坐，可饮三千客。
府中省文书，堂上会亲戚。
金杯浪翻江，铜盘光吐日。
侍女发清歌，华筵美遥夕。
当时倏分散，回首遂陈迹。
岂知吾继来，复见少长集。
虽诚慰濶绝，得无感畴昔。
在昔皆其孙，乐极悲且泣。
欢娱殆不减，左右或太息。
谅曾事卫尉，始壮今发白。
诸郎各勉旃，宗族期烜赫。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。